DIRECȚIA GENERALĂ BIODIVERSITATE

Nr. înreg.:DGB/141035/

 **Aprob**

**Secretar de Stat**

 **Romeo Paul BARBUR**

**REFERAT DE APROBARE**

Prezentul proiect de ordin stabileşte derogarea pentru capturarea și montarea de colare pentru un număr de 11 exemplare de zimbru (*Bison bonasus*) în baza procedurii de acordare a derogărilor de la măsurile de protecţie strictă a speciilor de floră şi faună sălbatică, prin a cărui implementare se doreşte un impact pozitiv asupra stării de conservare a habitatelor naturale şi a speciilor sălbatice de floră şi faună protejate, totodată încurajându-se cercetarea ştiinţifică.

Autoritatea publică centrală pentru protecţia mediului acordă derogări, cu avizul prealabil al Academiei Române, cu condiţia să nu existe o alternativă acceptabilă, iar măsurile derogatorii să nu fie în detrimentul menţinerii populaţiilor speciilor respective într-o stare de conservare favorabilă în arealul lor natural şi numai în anumite situaţii.

Derogările nu se acordă dacă există riscul ca acestea să aibă un impact negativ semnificativ de ordin calitativ sau cantitativ asupra populaţiei care face obiectul derogării.

Conservarea durabilă a speciilor de faună sălbatică, în conformitate cu prevederile Directivei “Habitate”, este o prioritate majoră în strategia autorităţii publice centrale pentru protecţia mediului, iar în acest sens sunt necesare o serie de măsuri concrete.

Unul dintre principalele obiective din planurile de management şi de acţiune pentru speciile de faună sălbatică este controlul populaţiilor prin stabilirea unui management flexibil în funcţie de mărimea populaţiilor, interacţiunea acestor specii cu populaţia umană şi cu alte specii domestice şi sălbatice.

La baza elaborării prezentului ordin au stat prevederile art. 38 alin. (2) din Ordonanţa de urgenţă a Guvernului nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice aprobată cu completări şi modificări prin Legea nr. 49/2011, cu modificările și completările ulterioare şi ale Ordinului ministrului mediului şi al ministrului agriculturii, pădurilor şi dezvoltării rurale nr. 203/14/2009 privind procedura de stabilire a derogărilor de la măsurile de protecţie a speciilor de floră şi faună sălbatică.

Derogarea se acordă Fundației Conservation Carpathia (FCC). În cadrul proiectului Life 18 NAT/RO 001082 Fundația Conservation Carpathia a eliberat 80 de exemplare din specia zimbru (*Bison bonasus*) în 3 zone de pe partea sudică a munților Făgăraș, pe raza administrativă a comunelor Rucăr, Lerești și Nucșoara. Pentru monitorizarea activității zimbrilor eliberați, în cadrul proiectului au fost achiziționate 24 colare (model Vectronic GPS Plus). Deoarece, durata de viață a bateriei colarelor este limitată, până în prezent au fost montate 13 colare ( cu ocazia transporturilor realizate în perioada 2019-2023) restul ( 11 colare) fiind planificate pentru perioada următoare, astfel încât să se beneficieze de o perioadă cât mai lungă de datele furnizate de către acestea.

Fundația Conservation Carpathia a solicitat urgentarea procedurii prin adresa nr. 295/08.11.2024, motivat de faptul că în sezonul rece grupurile de zimbri coboară la altitudini joase, iar lipsa frunzișului ușurează identificarea exemplarelor vizate, acestea fiind mai ușor de capturat, în vederea montării colarelor.

Proiectul de act normativ intră sub incidența prevederilor art. 7 alin. (13) din Legea nr. 52/2003 privind transparenţa decizională în administraţia publică, republicată, cu modificările ulterioare, conform cărora: „*în cazul reglementării unei situaţii urgente sau a uneia care, din cauza circumstanţelor sale excepţionale, impune adoptarea de soluţii imediate, în vederea evitării unei grave atingeri aduse interesului public, proiectele de acte normative se supun adoptării și anterior expirării termenului de 30 de zile lucrătoare*.”

În elaborarea proiectului de act normativ va fi parcursă procedura stabilită prin Legea nr. 52/2003 privind transparența decizională în administrația publică, republicată, cu modificările ulterioare, urmând să fie publicat pe site-ul Ministerului Mediului, Apelor și Pădurilor, Secțiunea Transparență, iar perioada pentru a primi în scris propuneri, sugestii sau opinii de la persoanele sau organizațiile interesate va fi de 10 zile lucrătoare.

Având în vedere cele menționate anterior, propunem spre aprobare prezentul proiect de ordin.

**Director General**

**Ilie MIHALACHE**

Șef serviciu- Sorina Cristina MARIN, Serviciul Biodiversitate-Biosecuritate

 Elaborat: Antonia OPRIȘAN, Consilier, Direcția Generală Biodiversitate